b'\n_START_ARTICLE_\nHyrkanos II\n_START_PARAGRAPH_\nHyrkanos II oli juutalaisten ylin pappi vuosina 79 eaa. \xe2\x80\x93 40 eaa. H\xc3\xa4nen vanhempansa olivat Makkabien hallitsijasuvun kuningas Aleksanteri Jannaios ja Salome Aleksandra. Is\xc3\xa4n kuoleman j\xc3\xa4lkeen hallitsijana Aleksandra nimitti Hyrkanoksen seuraajakseen. Hyrkanos ehti hallita vain lyhyen ajan ennen kuin h\xc3\xa4nen veljens\xc3\xa4 Aristobulos II kaappasi vallan._NEWLINE_Herodes Suuren is\xc3\xa4 Antipatros liittoutui Hyrkanoksen kanssa, ja vuonna 63 eaa. Rooman suuri sotap\xc3\xa4\xc3\xa4llikk\xc3\xb6 Pompeius p\xc3\xa4\xc3\xa4tti my\xc3\xb6s tukea Hyrkanosta t\xc3\xa4m\xc3\xa4n velje\xc3\xa4 vastaan. Antipater ja Pompeius pitiv\xc3\xa4t kummatkin Hyrkanosta heikkona hallitsijana, ja uskoivat ett\xc3\xa4 h\xc3\xa4nt\xc3\xa4 olisi helpompi k\xc3\xa4ytt\xc3\xa4\xc3\xa4 hyv\xc3\xa4ksi kun Aristobulosta. Roomalaisten avustuksella Aristobulos syrj\xc3\xa4ytettiin ja Judea liitettiin Rooman valtakuntaan. Hyrkanosta ei kuitenkaan nimitetty Judean kuninkaaksi, vaan h\xc3\xa4n sai tyyty\xc3\xa4 ylimm\xc3\xa4n papin virkaan. Julius Caesar nimitti kuitenkin Hyrkanoksen Judean etnarkiksi. Todellinen valta oli kuitenkin Antipaterin k\xc3\xa4siss\xc3\xa4. _NEWLINE_Vuonna 40 eaa. Aristobuloksen poika Antigonos syrj\xc3\xa4ytti Hyrkanoksen parthialaisten avustuksella. Antigonos julistettiin Judean kuninkaaksi ja ylimm\xc3\xa4ksi papiksi. Antigonos antoi leikata Hyrkanoksen korvat pois jotta t\xc3\xa4m\xc3\xa4 ei voisi tulevaisuudessa p\xc3\xa4\xc3\xa4st\xc3\xa4 kuninkaaksi tai papiksi. Hyrkanos vietiin vangiksi Babyloniin, mutta h\xc3\xa4net p\xc3\xa4\xc3\xa4stettiin palaamaan Jerusalemiin sen j\xc3\xa4lkeen kun Herodes oli p\xc3\xa4\xc3\xa4ssyt Judean kuninkaaksi. Herodes ei kuitenkaan luottanut Hyrkanokseen, vaan antoi surmata t\xc3\xa4m\xc3\xa4n.'